**Erik Stein Thorsby** (født 13. juli 1938 i Oslo, død 23. mars 2021 i Oslo) var en norsk medisiner og professor ved Universitetet i Oslo og Rikshospitalet. Han forsket på immunologi og i særdeleshet transplantasjonsimmunologi.

Virke
-----

Thorsby var utdannet lege ved Universitetet i Oslo der han avla avgangseksamen i 1963. I 1969 avla han den medisinske doktorgrad.

Thorsby innførte vevstyping og transplantasjonsimmunologi som fagfelt i norsk medisin, bl.a. for å finne frem vevstypeforlikelige givere og mottakere ved transplantasjoner. r. Han var også med på å ta initiativet til Scandiatransplant, den nordiske samarbeidsorganisasjonen for organtransplantasjoner .
Han har arbeidet ved Ullevål universitetssykehus og Rikshospitalet. Han etablerte Vevstypelaboratoriet på Rikshospitalet i 1970, som senere ble til Institutt for transplantasjonsimmunologi. Thorsby var leder av instituttet fra 1970 til 1998. I 1983 ble han professor ved Universitetet i Oslo. Han var også avdelingsoverlege ved Immunologiske institutt, der han var instituttleder fra 1998 til 2006. Fra 1989 til 1990 var han dekanus ved Det medisinske fakultet ved Universitetet i Oslo. Thorsby ble i 2002 president i European Federation for Immunogenetics.

Thorsby drev en omfattende forskning innen immunologi, særlig om HLA-molekyler og transplantasjonsimmunologi. Han forsket på det genetiske opphavet til urbefolkningen på Påskeøya. En DNA-studie som ble publisert i 2014 bekreftet at den genetiske bakgrunnen hos Påskeøya-folket i hovedsak er polynesisk, med 16 % europeisk innslag og 8 % fra amerikanske urfolk. Innslaget av arvemateriale fra amerikanske urfolk ble datert til perioden 1280–1495, lenge før europeernes ankomst til øya i 1722.

Utmerkelser
-----------

Kongen utnevnte i 2004 Thorsby til kommandør av St. Olavs Orden «for sin forskningsinnsats innen transplantasjonsimmunologi.» Han mottok Anders Jahres medisinske pris for yngre forskere og Norges almenvitenskapelige forskningsråds pris for fremragende forskning. Thorsby ble i 1992 innvalgt som medlem av Det Norske Videnskaps-Akademi.

Referanser
----------

1. ↑   «Minneside: Erik Thorsby»[Hentet fra Wikidata]
2. ↑   Aftenposten, «Erik var en ener», type referanse nekrolog, utgitt 11. april 2021[Hentet fra Wikidata]
3. 1 2 3 4  «Nytt om navn. St. Olavs Orden til Thorsby»[*død lenke*], *Tidsskrift for Den norske lægeforening*, nr. 8, 2004, besøkt 3. november 2009.
4. 1 2 3 4 5 6 7  «Kongelig utmerkelse» Arkivert 14. desember 2014 hos Wayback Machine. *Dagens Medisin*, 25. mars 2004, besøkt 3. november 2009.
5. 1 2 3  «Erik Thorsby», *Store norske leksikon*. Lest 6. desember 2014.
6. ↑  J. Víctor Moreno-Mayar, Simon Rasmussen, Andaine Seguin-Orlando, Morten Rasmussen, Mason Liang, Siri Tennebø Flåm, Benedicte Alexandra Lie, Gregor Duncan Gilfillan, Rasmus Nielsen, Erik Thorsby, Eske Willerslev og Anna-Sapfo Malaspinas: «Genome-wide Ancestry Patterns in Rapanui Suggest Pre-European Admixture with Native Americans», *Current Biology*, bd. 24, nr. 21, 2014.
7. ↑  Chris Tyles-Smith: «Human Genetics: Pre-Columbian Contact», *Current Biology*, bd. 24, nr. 21, 2014.
8. ↑  «Tildeling av ordener og medaljer: Søk i arkivet», kongehuset.no, besøkt 3. november 2009.

Eksterne lenker
---------------

* (no) Publikasjoner av Erik Thorsby i forskningsdokumentasjonssystemet CRIStin
* (no) Publikasjoner av Erik Thorsby i BIBSYS

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** ISNI **·** CRIStin
 |